విద్యా ప్రదీప్

డా. విద్యా ప్రదీప్ (జననం 1992 నవంబరు 25) భారతీయ నటి, శాస్త్రవేత్త. ఆమె ప్రస్తుతం యునైటెడ్ స్టేట్స్‌లో శాస్త్రవేత్తగా పనిచేస్తున్నది. శైవం (2014), పసంగ 2 (2015), తడమ్‌ (2019) వంటి ఎన్నో విజయవంతమైన తమిళ చిత్రాలలో ఆమె నటించింది. ఇందులో పసంగ తెలుగులో మేము (2016) గా డబ్బింగ్ చేసి జూలకంటి మధుసూదన్ రెడ్డి విడుదల చేశాడు.

 కెరీర్ 

 వైద్య విద్య, వృత్తి 
బయోటెక్నాలజీలో మాస్టర్ ఆఫ్ సైన్స్ డిగ్రీ పూర్తి చేసిన ఆమె చెన్నైలోని కంటి ఆసుపత్రిలో స్టెమ్ సెల్ బయాలజీలో పీహెచ్‌డీ పూర్తి చేసింది. ఆమె కంటి మూలకణాలపై పరిశోధనలు చేసి ఇంటర్నేషనల్ జర్నల్ ఆఫ్ కార్నియా, ఇంటర్నేషనల్ జర్నల్ ఆఫ్ సెల్ థెరపీలలో రచనలు చేసింది.

 మోడల్, నటిగా 
ఆమె చిన్నతనంలో భరతనాట్యం నేర్చుకుంది. చదువు కొనసాగిస్తూనే ఆమె మోడల్‌గా రాణించింది. అనేక ప్రింట్, టెలివిజన్ ప్రకటనలలో చేసింది.

యామీ గౌతమ్ వంటి అనేక మోడళ్లతో కలిసి ఎ. ఎ. ఆర్. రెహమాన్ "ఆ భీ జా" మ్యూజిక్ వీడియోలో ఆమె కూడా నటించింది. ఆమె అవల్ పెయార్ తమిజరాసి (2010)లో సహాయక పాత్రలో నటించింది. అయితే, ఇందులో ఆమె ధ్యాన పేరుతో రంగప్రవేశం చేసింది. ఆ తరువాత, ఆమె విరుంతలి (2010)లో ఆమె కథానాయికగా నటించింది. ఎ. ఎల్. విజయ్ రూపొందించిన విజయవంతమైన ఫ్యామిలీ డ్రామా చిత్రం శైవం (2014)లో సారా అర్జున్ తల్లి పాత్రను పోషించింది. ఆమె యాక్షన్ డ్రామా అధిబర్ (2015)లో జీవన్ సరసన నటించింది. పాండిరాజ్ దర్శకత్వంలో వచ్చిన పసంగ 2 (2015)లో ఒక చిన్న పిల్లవాడి తల్లిగా నటించి ఆమె మెప్పించింది. ఆమె సైకలాజికల్ థ్రిల్లర్ ఒన్నుమే పురియాల (2016)లో నటించింది, ఇది జర్మన్‌లో రీమేక్ చేయబడిన మొదటి తమిళ చిత్రంగా గుర్తింపు పొందింది. ఆచమింద్రి (2016)లో ఆమె అతిథి పాత్ర పోషించింది.

ఆమె కన్నడలో బంగార s/o బంగారద మనుష్య (2017)తో శివరాజ్‌కుమార్ సరసన నటించింది. మొదటి చిత్రం తోనే ఆమె శాండల్‌వుడ్ లో చాలా సానుకూల సమీక్షలను అందుకుంది. 2019 మార్చిలో, ఆమె అరుణ్ విజయ్‌తో కలిసి తడమ్‌లో నటించింది.

 మూలాలు 

వర్గం:భారతీయ సినిమా నటీమణులు
వర్గం:తమిళ సినిమా నటీమణులు
వర్గం:మలయాళ సినిమా నటీమణులు
వర్గం:కన్నడ సినిమా నటీమణులు